Sliema Wanderers idawru telfa f'rebħa fit-tieni taqsima Minn Cristian Muscat – ritratt: Domnic Borg Birkirkara………………1 Sliema W……………….2 Permezz ta' wirja determinanti, Sliema Wanderers dawru telfa f'rebħa ta' 2-1, biż-żewġ goals jaslu fit-tieni taqsima. B'hekk huma telgħu fil-quċċata tal-klassifika bi 13-il punt – punti flimkien ma' Gzira United, Hibernians u Hamrun Spartans. Kienu l-Wanderers li ħarġu fuq l-offenisva u wara disa' minuti, freekick insidjuż ta' Sylvano Comvalius stampa mal-mimduda. Ħames minuti wara huma qalgħu daqqa ta' ħarta meta spiċċaw jilagħbu b'10 players wara li tkeċċa Riki Kakinuma permezz ta' karta ħamra diretta wara foul ikrah fuq Paul Mbong. Iżda għalkemm bi player inqas Sliema xorta waħda bdew jirbħu l-inizjattiva u fit-33 minuta Juri Cisotti kellu d-daqqa ta' ras mill-viċin salvata b'diffikultá minn Guarnone megħjun mill-wieqfa. Fil-35 minuta kien imiss lil Birkirkara li jispiċċaw jilagħbu bi player inqas meta din id-darba tkeċċa Francesco Verde wara li rċieva it-tieni karta safra. Fl-44 minuta, il-Wanderers reġgħu kienu sfortunati meta laqtu l-lasta għat-tielet darba f'din it-taqsima, meta Myles Beerman xeħet cross għan-nofs b'Comvalius jogħla fuq kulħadd iżda kellu t-tentattiv tiegħu salvat minn Guarnone megħjun mill-wieqfa wkoll. Minuta biss wara, l-Istripes fetħu l-iskor meta Alex Da Paixao Alves għadda tajjeb lejn Federico Falcone li kellu x-xutt jiġi salvat parzjalment mill-goalkeeper, Jake Galea, bil-ballun iżda jaħbat ma' Kurt Shaw u jintemm ġewwa, biex b'hekk irriżulta f'auto-goal sfortunat. Fil-ftuħ tat-tieni taqsima kienu Birkirkara li ħolqu l-ewwel periklu meta minn azzjoni ta' , Claudio Bonanni kellu d-daqqa ta' ras tiegħu minn qagħda ideali tintemm ftit barra. Fid-59 minuta, il-Wanderers wettqu reazzjoni u meritatament ġabu l-iskor indaqs meta Dejan Vukovic xeħet cross mil-lemin għan-nofs b'SYLVANO COMVALIUS jantiċipa lid-difiża tal-Istripes u jegħleb lil Guarnone. Fit-80 minuta, is-Slimiżi skorjaw il-goal tar-rebħa meta minn azzjoni ta' freekick, JEAN PAUL FARRUGIA, kien fil-post it-tajjeb u fil-mument opportun u permezz ta' daqqa ta' ras mill-viċin tefa' ġewwa biex ta tliet punti importanti lit-team tiegħu. RABA' UFFIĊJAL: Andrea Sciriha TKEĊĊEW: R. Kakinuma 14 (S), F. Verde 35 (B) PLAYER TAL-LOGĦBA: Juri Cisotti (S)